下星期舉行嘅香港電影金像獎頒獎禮,有線(HOY TV)主持李尚正憑喜劇《死屍死時四十四》獲提名最佳男配角。43歲嘅阿正入行20年,《死》片中演出被認為係全片最搶眼之外,佢同妹頭(盧頌恩)主持嘅《卧底旅行團》系列節目,都係近年觀眾喜愛之作,收視雖然都係個位數,但對於HOY TV嚟講已經係王牌,而且已經拍到第3季。
陪伴多年嘅愛犬早前先行一步
《卧底旅行團》團隊經常參與有伏味嘅旅程,因而拍出另一種旅遊體驗,但李尚正早前接受專訪時,大爆原來《卧底旅行團》每集製作預算得三五千蚊!阿正喺有線大樓內接受專訪,但係夠薑喺有線PR面前,批評公司資源不足甚至管理不善,好波!
獲得提名當然開心,但阿正鏡頭後有一大堆事情跟手。阿正拍拖多年嘅女友,但對方十幾年前罹患癌症,甚至被醫生判斷冇得醫,但女友仍然活到今天。相反,陪伴多年嘅愛犬早前先行一步,令阿正相當傷心。然後,佢又要面對炒燶美股、賣樓大屋搬細屋、阿媽做手術之類嘅生活煩惱,但到鏡頭前又要搞笑俾你睇……
高考3A成績考入港大建築系
阿正2000年以高考3A成績考入港大建築系,但因為學業壓力太大決定休學去南美旅行,回港後考入有線娛樂台,初入行甚至有機會拍住林海峰做節目。後來周星馳睇到節目邀請過檔,阿正轉工去咗幫周生做幕後,到拍《長江七號》時機會參演班主任一角。
李尚正為周星馳嘅《西遊記降魔篇》及《美人魚》參與製作,但因為周生叫佢做編劇而請辭,阿正冇幾耐之後仲遇上車禍休養多時,手停口停到要問屋企人借錢。2010年阿正得到有線監製邀請回巢做主持,《卧底旅行團》同《香港空間大改造》2個節目反應同收視好,令阿正被稱為「有線一哥」。
原文刊登於 Yahoo 娛樂圈